钦定古今图书集成/明伦汇编/官常典/第784卷 > 李涛
## 钦定古今图书集成/明伦汇编/官常典/第784卷 > 李涛

按《宋史》本传，“涛字信臣，京兆万年人。唐敬宗子郇王
玮十世孙。祖镇，临濮令。父元，将作监。朱梁革命，元以
宗室惧祸，挈涛避地湖南，依马殷，署涛衡阳令。涛从
父兄郁仕梁为阁门使，上言涛父子旅湖湘，诏殷遣
归京师，补河阳令。后唐天成初，举进士甲科，自晋州
从事拜监察御史，迁右补阙。宋王从厚镇邺，以涛为”
魏博观察判官。岁馀，入为起居舍人。晋天福初，改考
功员外郎、史馆修撰。晋祖幸大梁，张从赏以盟津叛，
陷洛阳，扼虎牢，故齐王全义子张继祚者实党之，晋
祖将族其家。涛上疏曰：“全义历事累朝，颇著功效。当
巢、蔡之乱，京师为墟，全义手披荆棘，再造都邑，垂五
十年，洛民赖之。乞以全义之故，止罪继祚妻子。”从之。
尝奉诏为宋州括田使，前雄州刺史袁正辞赍束帛
遗涛，以田园为托，涛表其事，晋祖嘉之，正辞坐降一
阶。涛迁浚仪令，改比部郎中、盐判官，改刑部郎中。泾
帅张彦泽杀记室张式，夺其妻，式家人诣阙上诉，晋
祖以彦泽有军功，释其罪。涛伏阙抗疏，请寘于法。晋
祖召见谕之，涛植笏叩阶，声色俱厉。晋祖怒叱之，涛执笏如初。晋祖曰：“吾与彦泽有誓，约，恕其死。”涛厉声
曰：“彦泽私誓，陛下不忍食其言。范延光尝赐铁券，今
复安在？”晋祖不能答，即拂衣起，涛随之，谏不已。晋祖
不得已，召式父铎、弟守贞、子希范等，皆拜以官，罢彦
泽节制。涛归洛下，赋诗自悼，有“三谏不从归去来”之
句。先是，范延光据邺叛，晋祖赐铁券，许以不死，终亦
不免，故涛引之。晋祖崩，涛坐不赴临停职。未几，起为
洛阳令，迁屯田职方郎中、中书舍人。会契丹入汴，彦
泽领突骑入京城，恣行杀害，人皆为涛危之。涛诣其
帐通刺谒见，彦泽曰：“舍人惧乎？”涛曰：“今日之惧，亦犹
足下昔年之惧也。向使先皇听仆言，宁有今日之事？”
彦泽大笑，命酒对酌，涛神气自若。汉祖起义至洛，涛
自汴奉百官表入对。汉祖问：京师财赋，从契丹去后，
所存几何？涛具对称旨，汉祖嘉之。至汴，以为翰林学
士。杜重威据邺叛，高祖命高行周、慕容彦超讨之。二
师不协，涛密疏请亲征。高祖览奏，以涛堪任宰辅，即
拜中书侍郎，兼户部尚书、平章事。隐帝即位，杨邠、周
祖共掌机密，史弘肇握兵柄，与武德使李邺等中外
争权，互作威福。涛疏请出邠等藩镇，以清朝政。隐帝
不能决，白于太后。太后召邠等谕之，反为所构，免相
归第。时中书厨釜鸣者数四，涛昼寝阁中，梦严饰厅
事，群吏趋走，云：“迎新宰相带诸司使。”既寤，心异之。数
日涛罢，以邠为相兼枢密使。及周祖举兵，太后仓皇
涕泣曰：“不用李涛之言，宜其亡也。”周初，起为太子宾
客，历刑部、户部二尚书。世宗晏驾，为山陵副使。恭帝
即位，封莒国公。宋初，拜兵部尚书。建隆二年，涛被病。
有军校尹勋董浚五丈河，陈留丁壮夜溃，勋擅斩队
长陈琲等十人，丁夫七十人皆杖一百，刵其左耳。涛
闻之，力疾草奏，请斩勋以谢百姓。家人谓涛曰：“公久
病，宜自爱养，朝廷事且置之。”涛愤言曰：“人孰无死，但
我为兵部尚书，坐视军校无辜杀人，乌得不奏？”太祖
览奏嘉之，诏削夺勋官爵，配隶许州。涛卒，年六十四，
赠右仆射。涛慷慨有大志，以经纶为己任。工为诗，笔
札遒媚，性滑稽，善谐谑，亦未尝忤物，居家以孝友闻。
景德三年，其孙惟勤诣阙自陈，诏授许州司士参军。
子承休，至尚书水部郎中。承休子仲容。